Bewaringsbeampte, sakeman vas oor renosterhoringsFoto: SAPD/Facebook ŉ Beampte van Noordwes se departement van ekonomiese ontwikkeling, omgewingsake, bewaring en toerisme en die eienaar van ŉ veiligheidsmaatskappy is in hegtenis geneem vir beweerde onwettige handel in renosterhorings. ŉ Multi-departementele span, wat onder andere uit lede van die Groen Skerpioene en Valke bestaan het, het die twee mans Donderdagmiddag in hegtenis geneem en op ŉ voertuig beslag gelê. “Die verdagtes het na bewering 17 renosterhorings van die Noord-Kaap na Noordwes vervoer in stryd met die permitvoorwaardes wat deur albei provinsies uitgereik is,” het Albi Modise, woordvoerder van die departement van bosbou, visserye en omgewingsake, gesê. “Daar word ook beweer dat die mans betrokke is by die handel in renosterhorings deur permitte te gebruik om hul onwettige aktiwiteite te verbloem.” Die verdagtes sal Maandag in die Mmabatho-landdroshof verskyn op aanklagte wat verband hou met die oortreding van die Wet op Nasionale Omgewingsbestuur: Biodiversiteit en die oortreding van permitvoorwaardes. “Ondersoeke in die verband duur voort,” het Modise gesê.